CELEX: 62009TN0468
Language: mt
Date: 2009-11-24 00:00:00
Title: Kawża T-468/09: Rikors ippreżentat fl- 24 ta’ Novembru 2009 — JSK International Architekten und Ingenieure vs BĊE

30.1.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 24/61
            
         Rikors ippreżentat fl-24 ta’ Novembru 2009 — JSK International Architekten und Ingenieure vs BĊE
   (Kawża T-468/09)
   2010/C 24/108
   Lingwa tal-kawża: Il-Ġermaniż
   
      Partijiet
   
   
      Rikorrenti: JSK International Architekten und Ingenieure (Frankfurt am Main, il-Ġermanja) (rappreżentanti: J. Steiff ud K. Heuvels, avukati)
   
      Konvenut: Il-Bank Ċentrali Ewropew
   
      Talbiet tar-rikorrenti
   
   
               —
            
            
               tannulla d-deċiżjoni ta’ għoti ta’ kuntratt tal-BĊE tas-6 ta’ Awwissu 2009 u d-deċiżjoni meħuda minn korp tal-BĊE fir-rigward ta’ rikors mid-deċiżjoni ta’ għoti tal-14 ta’ Settembru 2009;
            
         
               —
            
            
               tikkonstata li, minflok id-deċiżjoni ta’ għoti annullata, il-kuntratt għandu jingħata lir-rikorrenti; sussidjarjament, li l-proċedura ta’ għoti ta’ kuntratt titkompla mis-sejħa għall-offerti u billi din id-darba tinkludi lil JSK; iktar sussidjarjament, il-proċedura tinbeda mill-ġdid;
            
         
               —
            
            
               iktar sussidjarjament, — biss fil-każ improbabbli fejn it-talbiet 1 u 2 ikunu miċħuda — tordna li r-rikorrenti tiġi mħallsa għad-danni sal-ammont li fih jiġu evalwati l-interessi pożittivi tagħha (it-telf ta’ profitt), li huwa provviżorjament stmat għal EUR 900 000, sussidjarjament, sal-ammont li fih jiġu evalwati l-interessi negattivi tagħha (spejjeż involuti sabiex tiġi ppreżentata l-offerta), li huwa provviżorjament stmat għal EUR 80 000;
            
         
               —
            
            
               tikkundanna lill-konvenut għall-ispejjeż u għall-ispejjeż extra-ġudizzjarji relatati mal-kawża (onorarji ta’ avukat u spejjeż) tar-rikorrenti u
            
         
               —
            
            
               tiggarantixxi lir-rikorrenti aċċess sħiħ għall-fajl li sa din id-data hija kienet irrifjutata.
            
         
      Motivi u argumenti prinċipali
   
   Fuq il-bażi tat-talbiet tagħha, ir-rikorrenti tikkontesta, minn naħa, id-deċiżjoni ta’ għoti ta’ kuntratt tal-BĊE, tas-6 ta’ Awwissu 2009, li tiċħad l-offerta mressqa mir-rikorrenti fil-kuntest tas-sejħa għall-offerti dwar il-koordinament tax-xogħlijiet ta’ kostruzzjoni u ta’ superviżjoni tas-sit għall-bini l-ġdid tal-Bank Ċentrali Ewropew fi Frankfurt am Main (T109 Bauleiter) u min-naħa l-oħra, id-deċiżjoni meħuda minn korp tal-BĊE tal-14 ta’ Settembru 2009, li tiċħad ir-rikors mid-deċiżjoni ta’ għoti. Sussidjarjament, ir-rikorrenti titlob il-ħlas ta’ danni.
   Insostenn tar-rikors tagħha, ir-rikorrenti l-ewwel nett tqis li d-deċiżjoni ta’ għoti hija vvizzjata minħabba kunflitt ta’ interessi. F’dan ir-rigward, hija tallega ksur tal-prinċipju ta’ amministrazzjoni tajba fis-sens tal-Artikolu 41 tal-Karta tad-Drittijiet Fundamentali tal-Unjoni Ewropea.
   It-tieni nett, ir-rikorrenti tqis li n-nuqqas ta’ eżami tal-offerta tagħha huwa vvizzjat minn żbalji ta’ dritt u tikkontesta l-fatt li din l-offerta ġiet eskluża minħabba li ġiet ikkunsidrata bħala inadegwata u ta’ kwalità baxxa.
   Fl-aħħar nett, ir-rikorrenti tallega ksur fil-proċeduri fir-rigward tat-trasparenza u tal-protezzjoni legali, kif ukoll fir-rigward tal-ksur tad-dritt ta’ aċċess għall-fajl.